**Mirko Ilić, eno največjih oblikovalskih imen na svetu, s treh perspektiv**

*Kurator ene razstave, monografski objekt druge ter predavatelj na mednarodni konferenci 10. bienala Brumen*

Ljubljana, 3. marec: V središču Ljubljane se bodo v drugem tednu marca zvrstili trije pomembni oblikovalski dogodki, katerih glavni akter bo eden najvidnejših grafičnih oblikovalcev in ilustratorjev na svetu, Mirko Ilić. V Ljubljani ga lahko ujamete v sredo 9. marca ob 17.uri na ploščadi na Kongresnem trgu na otvoritvi njegove plakatne razstave *Strpnost*, istega dne, na drugi lokaciji, v Mestni hiši ob 18.uri sledi otvoritev razstave Hrvaškega društva oblikovalcev (HDD) z naslovom ***Mirko Ilić:******Iz zgodovine človeške neumnosti – Oblikovalska zgodovina sveta***, v četrtek 10. 3. ob 17. uri pa ga lahko v vlogi predavatelja na mednarodni konferenci 10. bienala Brumen spoznate v Kinu Šiška.

**Plakatna razstava *Strpnost***

Ideja za plakatno razstava *Strpnost* se je rodila leta 2017 v Ljubljani, na filmskem festivalu *Hiša strpnosti*. Njenemu pobudniku, Mirku Iliću so organizatorji v zahvalo za podporo ponudili prostor za razstavo, ki ga je raje kot za promocijo svojih del uporabil za širjenje sporočila o strpnosti. V projektu, ki je gostoval v že 38 državah je sodelovalo že 185 umetnikov, zdaj pa se razstava s sodelovanjem Fundacije Brumen in TAM-TAM Inštituta vrača nazaj v mesto v katerem se je ideja zanjo rodila. Otvoritev bo v sredo 9. marca ob 17. uri na ploščadi na Kongresnem trgu. Razstava bo na ogled vse do 22. marca.

***Mirko Ilić:******Iz zgodovine človeške neumnosti – Oblikovalska zgodovina sveta***  
Le eno uro kasneje, ob 18. uri, sledi otvoritev razstave ***Mirko Ilić:******Iz zgodovine človeške neumnosti – Oblikovalska zgodovina sveta*** v Zgodovinskem atriju Mestne hiše v Ljubljani.

Razstava, ki jo je zasnoval Marko Golub, je bila prvič prikazana septembra 2021 v organizaciji Hrvaškega društva oblikovalcev (HDD) in ponuja panoramski pregled del Mirka Ilića, ki skozi oči oblikovalca predstavljajo kritičen pogled na zgodovino dvajsetega in enaindvajsetega stoletja. Na ogled bo do 7. aprila.

**10. bienale Brumen: mednarodna konferenca**

V četrtek 10. marca ob 17. uri se bo v Kinu Šiška pričela mednarodna konferenca, na kateri se bo predstavila žirija 10. bienala Brumen. Poleg Mirka Ilića se bodo predstavili še Francesco Franchi, novinar in namestnik kreativnega direktorja časnika *La Repubblica* iz Italije, Michael C Place, nekdanji član legendarnega studia The Designers Republic in ustanovitelj Studia.Build iz Velike Britanije, Violaine Orsoni, polovica oblikovalskega dueta Violaine & Jeremy iz Francije in Samo Ačko, vodja oblikovanja Better, ki snuje rešitve za izboljšanje uporabniške izkušnje medicinskega osebja, iz Slovenije.

[Mirko Ilić](https://ghost.mirkoilic.com/) je eden najvidnejših grafičnih oblikovalcev in ilustratorjev na svetu. Rojen leta 1956 v Bosni, soustanovitelj striparskega kolektiva Novi kvadrat, v zgodnjem obdobju svojega ustvarjanja je oblikoval in ilustriral naslovnice časopisov, revij, knjig in plošč. Od leta 1986 živi in dela v New Yorku, kjer je med drugim deloval kot umetniški vodja mednarodne izdaje revije *Time*, umetniški vodja mnenjskih strani *New York Timesa* in objavljal v *Wall Street Journalu, Village Voiceu* in *Washington Postu*. Njegova dela so razstavljena v muzejskih zbirkah v Smithsonianu, SFMOMA in MoMA. Poučuje ilustracijo na School of Visual Arts v New Yorku in je soavtor številnih knjig o oblikovanju in likovni kulturi.